Predavanje Nj.E. g. Keiji IDE, izvanrednog i opunomoćenog veleposlanika Japana na Zagrebačkoj školi ekonomije i menadžmenta

6. ožujka 2014.

**Usporedba japanske i hrvatske povijesti na rubovima euroazijskog kontinenta i zajednički izazovi**  
Veliko mi je zadovoljstvo razgovarati s vama ovom prilikom.  
  
Danas bih želio pokušati usporediti povijest Japana i Hrvatske i predstaviti vam mogućnosti za suradnju. Moram reći, na samom početku, da je sve ovo što ću vam danas reći u potpunosti moje osobno stajalište i da ne predstavlja službeno stajalište Vlade Japana.  
  
Možda se pitate kakvu vrijednost ili značenje ima usporedba naših dviju zemalja. U stvari, ja primjećujem mnoge sličnosti između Japana i Hrvatske. Obje zemlje imaju prekrasne morske obale i lijepo more. To je razlog zašto su obje zemlje gradile dobre brodove i izučavale odlične pomorce i kapetane. Obje zemlje imaju i planine. Oko 80% kopna Japana i Hrvatske su planine.  
Smatra se da je Marko Polo (1254.-1324.) rođen u Hrvatskoj. On je bio prva osoba koja je donijela informacije o Japanu u Europu. Marco Polo putovao je u Mongolsko carstvo i opisao život unutar carstva sa stajališta stranca. Kako Japan nije bio sastavni dio Mongolskog carstva, Marco Polo ga je opisao uz dodatak mašte, kao zemlju od zlata!

Danas želim istaknuti još jednu zajedničku osobinu naših dviju zemalja, a to je da se obje nalaze na rubovima euroazijskog kontinenta i carstava tog kontinenta. Što je Euroazija? Poznati mađarski znanstvenik dr. Denis Sinor uveo je pojam "središnje Euroazije“. Termin "Euroazija" ima različita značenja. Zemljopisno, Euroazija bi uključivala ​​područja kao što su Rusija, Središnja Azija, Mongolija, Turska, pa čak i Kinu i Bliski istok, barem djelomično. Poznati sovjetski/ruski povjesničar Lev Gumilev rekao je da su kroz povijest cijelim euroazijskim područjem vladale tri horde/carstva. To su Turkijci, Mongoli i Rusi. Kad kažem Turkijci ne mislim da otomanske Turke, već na različita turska plemena iz davnih vremena. Politički gledano, Euroazija se oduvijek nalazi izvan europskog međunarodnog poretka, kao što je Vestfalski sustav iz 1648. No, to ne znači da Euroazija nije imala nikakvu ulogu u povezivanju Europe s Azijom. Naprotiv, Euroazija je imala ključnu ulogu u svjetskoj povijesti u povezivanju Europe i Azije.  
  
Sada bih se želio dotaknuti Japanaca. Tko su Japanci? Postoje mnoge teorije i pretpostavke otkuda su došli Japanci. Jedna je pretpostavka da su Japanci došli s područja oko Bajkalskog jezera u Sibiru na područje Japana prije nekih 12 ili 13 tisuća godina. Kao što možda znate, davno prije Japan je bio kopnom povezan s azijskim kontinentom. Najkasnije prije 10 tisuća godina Japan je morem odvojen od azijskog kontinenta. Vjeruje se da su preci Japanaca hodajući prešli i nastanili se u Japanu prije nego je došlo do razdvajanja od azijskog kontinenta. Japanci su srodni turkijsko-mongolskim, mandžurskim i tunguškim narodima, ali su nakon odvajanja samostalno nastavili razvijati svoju kulturu i mentalitet. Ime države "Nippon" ili "Jippon" prvi se put pojavilo u drugoj polovici 7. stoljeća. U to vrijeme je moć kineskog carstva bila nadmoćna u Aziji. Ime države Japana "Nippon" znači mjesto gdje izlazi sunce. Samo ime pokazuje da su njime Japanci željeli objasniti Kinezima gdje se Japan nalazi. Iz kineske perspektive Japan se nalazi na istoku, tako da je Kinezima lako shvatiti da je Japan "Nippon" ili "mjesto gdje sunce izlazi".  
  
S obzirom na povijest hrvatskog naroda, čuo sam da je hrvatski narod preselio na Balkanski poluotok tijekom 7. i 8. stoljeća. Nadalje, hrvatske države uspostavljene su u 8. stoljeću i početkom 9. stoljeća.   
  
Razni su narodi u Euroaziji imali aktivnu međusobnu suradnju. Jedan od dokaza njihovih međusobnih odnosa je titula "kan", "kagan" ili "han", koja znači vladar, a koristile su je brojne grupe i plemena, ne samo nomadi. Države Hazar (7-10. st.) i Bulgar (5.-13. st.) također koriste ove nazive.

Japan i Hrvatska trpile su invazije euroazijskih sila. Mongolsko carstvo proširilo se na golemo područje Euroazije - uključujući i središnju Aziju, Rusiju, Iran, Kinu i dio Europe. Rusiju (u to vrijeme zvala se "Rusi") Mongoli osvajaju u prvoj polovici 13. stoljeća, pod čijom vlašću ostaje sve do kraja 15. stoljeća. Mongoli su napali čak i zagrebački Gradec sredinom 13. stoljeća, a Japan 1274. i 1281. godine. To je bilo razdoblje jedne od najvećih kriza u japanskoj povijesti. Japanski samuraji hrabro su se borili, a i tajfuni su također pomogli istjerati Mongole. Dekan vaše škole Dr. Đuro Njavro mi je rekao da je napisao knjigu „Samuraj i vitez“. U svjetskoj povijesti samo su Japanci i Egipćani (Dawla al-mamalik) uspjeli odbiti mongolsku najezdu. Japanci su vrlo ponosni na ulogu samuraja u borbi protiv Mongola, ali moram reći da Japanci nisu ratoborna ili borbena rasa po prirodi. Japansko društvo je ratarsko društvo, a ne nomadsko. To je temeljna razlika između Japanaca s jedne strane i Mongola i Turaka, s druge strane. Ratari, seljaci su trebali ostati na farmama obrađivati ​​svoju zemlju, stoga bi bilo vrlo teško japanskim vojnicima ići daleko od doma u osvajanja drugih zemalja. U japanskoj povijesti postoje neki slučajevi kada su japanski ratnici odlazili u osvajanja, ali ja bih rekao da su to bile iznimke koje nije niti tada, a ni sada, podržavao običan japanski puk. U 7. i 8. stoljeću u Japanu je sastavljena najstarija zbirka pjesama ("waka"). Zove se "Man-yo-shu". U toj zbirci postoje pjesme koje su napisali obični japanski vojnici u kojima izražavaju ljubav prema svojim ženama koje su ostale kod kuće i u kojima se nagovješta njihova odbojnost prema vojnoj službi. Danas je miroljubiv osjećaj u Japanu vrlo jak i nitko ne želi osvajati druge zemlje. Istodobno, Japanci su bili ujedinjeni u trenucima kada su strane zemlje željele napasti Japan ili izvršiti vojnu prijetnju Japanu. Takav stav je bio izražen tijekom mongolske invazije na Japan u 13. st. i tijekom ruskog širenja na Daleki istok početkom 20. stoljeća.  
  
Jugoistok Europe neko je vrijeme u povijesti bio pod vlašću Ugarske i Otomanskog turskog carstva. Zanimljivo je primijetiti da i Mađari i Turci korijene vuku iz Euroazije. Smatra se da je tursko pleme poteklo iz Sibira, zatim prešlo u mongolsku ravnicu te došlo u Europu kao pleme Huna i uzrokovalo selidbu Germana na prostor Rimskog carstva u 4. i 5. stoljeću. U 7. i 8. stoljeću, Turkijski narodi proširili su se na Zapad i pod pritiskom Mongola dalje na Anatoliju (Mala Azija) od 11. stoljeća, te na Balkanski poluotok u 14. stoljeću. Nakon raspada Mongolskog carstva, Osmansko Carstvo može se, u određenoj mjeri, smatrati nasljednikom ili transformatorom Mongolskog carstva. Moram odati dužno poštovanje euroazijskim carstvima zbog njihovog kulturnog bogatstva, otvorenosti prema interakciji i razmjeni s drugim narodima, te određenoj toleranciji kojom je omogućen suživot različitih pogleda i načina života unutar carstava.

Vladar Hrvatske zvao se "ban". Prema etimologiji, ova riječ je mogla doći iz avarskog jezika. Narod Avara u srodstvu je s Turkijskim narodima. Od jednog poznatog hrvatskog povjesničara čuo sam da riječ „ban“ potječe od imena avarskog vladara, prema tome u hrvatskoj povijesti vidimo neke utjecaje euroazijske tradicije.

Što se tiče sudbine Japana nakon odbijanja mongolske invazije, možemo reći da je zapravo bio izoliran od Euroazijskog kontinenta. Japan nije želio biti uključen u sustav Kineskog carstva, te nije poslao danak (poklon) kineskom caru. Takav stav je bio izniman među azijskim zemljama u to vrijeme. U 16. stoljeću zapadne zemlje, poput Portugala i Španjolske, donose kršćanstvo i zapadnu tehnologiju u Japan, ali od 17. stoljeća Japan odbija slobodne međusobne odnose sa stranim zemljama. Japanska vlada zabranjuje Japancima putovanja izvan zemlje. Samo su nizozemski i korejski dužnosnici i neki trgovci mogli posjetiti Japan u ograničenim okolnostima. Od 17. do 19. stoljeća (Edo razdoblje), tijekom izolacije, Japan je razvio ujedinjeno društvo i sofisticiranu kulturu. Kabuki, sushi, ukiyoe, haiku - razvijeni su u tom razdoblju. 1868. godine Japan počinje modernizaciju i otvara se stranim zemljama . Kada su se europski pojmovi "nacije/države" i "nacionalne države" pojavili u Japanu u drugoj polovici 19. stoljeća, bilo je relativno lako prihvatiti takve pojmove. U usporedbi s tim, pretpostavljam da je na prostoru euroazije to bilo teško.   
  
Želim zaključiti, Hrvatska je sada članica Europske unije. Japan i zemlje EU imaju više ili manje slične državne organizacije. To znači da su naše države "nacionalne države", na temelju naših nacionalnosti. Također, dijelimo zajedničke vrijednosti; vladavinu prava, demokraciju, poštivanje prava manjina te tržišno gospodarstvo. Nadalje, mi imamo bogata iskustva s Euroazijom. Ove činjenice daju nam značajnu prednost za daljnje produbljivanje naše suradnje. Japan i Hrvatska trebaju usmjeriti zajedničke snage za rješavanje zajedničkih ciljeva. Na primjer, vidimo da se Euroazijski kontinent suočava s teškim izazovima. Kako smo smješteni na krajnjim rubovima Euroazijskog kontinenta, možemo dijeliti naše analize i procjene, kako bismo razvili zajedničku strategiju koja će biti korisna za rješavanje svjetskih problema. Japan je u povijesti bio izolirana otočna zemlja, ali sada razumijemo da trebamo biti uključeni u rješavanje svjetskih pitanja, u cilju promicanja mira, stabilnosti i prosperiteta.

Želio bih zamoliti hrvatske studente da više pažnje posvete Aziji, u kojoj se gospodarstva dinamično mijenjaju. U Aziji možete pronaći dobre prilike za vašu poslovnu karijeru. Japan ima vrlo značajnu ulogu u azijskom gospodarstvu. Na primjer, japanske tvrtke u Kini zapošljavaju, bilo direktno ili indirektno, oko 9 milijuna Kineza. Pred nekoliko godina ovu brojku je potvrdio tadašnji kineski ministar trgovine. Taj je broj dva puta veći od broja stanovnika u Hrvatskoj! Naravno, moj je zadatak promicati gospodarske odnose između Japana i Hrvatske. Dobro je da imate mogućnost na ovoj školi učiti azijske jezike i proučavati azijske studije. Veleposlanstvo Japana u Zagrebu će vam uvijek biti na usluzi i podržavati vaše aktivnosti.

Hvala Vam.